**10/1/2009**

**Nr 3/2009**

**Nr 3/2009

Seyed Pervez Kambakhsh frigitt**Den afghanske journalisten Seyed Pervez Kambakhsh som ble fengslet for snart to år siden, er nå satt fri melder internasjonale menneskerettighets- og ytringsfrihetsorganisasjoner. Norsk PEN har, sammen med International PEN og en rekke PEN-sentere, blant annet Danmark og Canada, arbeidet aktivt for Kambakhsh´s løslatelse siden like etter fengslingen i januar 2008.  Norsk PEN gleder seg over frigivelsen av Kambakhsh, som nå er ute av Afghanistan og oppholder seg på ukjent sted.

Les mer om Kambakhsh-saken og ytringsfrihetssituasjonen i Afghanistan på en av disse lenkene:
<http://voxpublica.no/2009/09/landet-der-ytringsfriheten-svinner/>
<http://www.dagbladet.no/2009/09/08/magasinet/afghanistan/ytringsfrihet/media/800551/>

**Ossietzkyprisen 2009**Ossietzkyprisen for 2009 vil bli delt ut på Fengslede Forfatteres Dag som i år blir markert på Litteraturhuset mandag 16. november.  Som vanlig ber vi alle våre medlemmer om å sende inn begrunnede forslag på kandidater.  I retningslinjene for prisen heter det blant annet at prisen deles ut "til en person eller institusjon som over noe tid, eller i forbindelse med en spesiell sak eller hendelse, har gjort en særlig innsats for å forsvare ytringsfriheten."  Fullstendige retningslinjer finnes på vår hjemmeside under menyen "Ossietzkyprisen", der det også er en oversikt over tidligere prisvinnere.  Vi gjør oppmerksom på at medlemmer av styret i Norsk PEN ikke kan foreslås.  Forslag på kandidater kan sendes Norsk PEN pr. brev eller epost innen 1. oktober.  Den endelige avgjørelsen om årets pris fattes av styret.

**Iranseminaret**Seminaret "Ga norske medier oss noe grunnlag for å forstå valget i Iran?" samlet ca. 60 tilhørere i Amalia Skram på Litteraturhuset 25. august.  Under ledelse av vårt styremedlem Ann Magritt Austenå, ga Kari Vogt, Sidsel Wold, Mahmood Amiry-Moghaddam, Jan-Erik Smilden og Sten Inge Jørgensen interessante syn på valget, måten det ble formidlet på, og opptøyene i etterkant. Det ble en usedvanlig lærerik seanse, fulgt av en lang rekke interessante spørsmål.

**Tidl. forsvarssjef Sverre Diesen på Afghanistanseminar 19. november**Vi inviterer til et Afghanistan-seminar på Litteraturhuset 19. november med tittelen "Utviklingen av det sivile samfunn i Afghanistan - hvor ble den av?"  Det har lykkes Norsk PEN å få tak i den på det tidspunktet nylig avgåtte forsvarssjefen, Sverre Diesen.  Sammen med andre Afghanistankjennere, Norsk PENs nestleder Elisabeth Eide og PRIO-direktør Kristian Berg Harpviken, skal han diskutere utviklingen av det sivile samfunn i Afghanistan:  Bidrar norske styrker til å stabilisere et skjørt demokrati, eller til å destabilisere en nasjon med tretti års krig bak seg? Er innsatsen defensiv eller offensiv? Er vestlig tilstedeværelse en beskyttelse mot terror når bombing av sivile kan bidra til å styrke Taliban? Hvilke grenser går det for Norges støtte til en regjering som krenker menneskerettigheter og ytringsfrihet?
    Disse og andre spørsmål vil bli drøftet under seminaret som finner sted i Nedjma (3 etg. t.h.) i Litteraturhuset i Oslo, torsdag 19. november kl 18.00

**Årets PEN-kongress i Linz**En delegasjon fra Norsk PEN med leder Anders Heger og leder for komiteen for Fengslede Forfattere, Trine Kleven, som offisielle delegater, skal delta på årets PEN-kongress i Linz, Østerrike i oktober.  Dette er den 75. PEN-kongressen som har fått følgende tema: "Words, Words, nothing but Words........?" (fritt etter W. Shakespeare).  Linz er Europeisk kulturby 2009 og i etterkant av kongressen vil International PENs litterære festival "Free the Word" prege bybildet i to dager.
    Norsk PEN er som vanlig aktiv i de ulike komitéene, spesielt "writers in prison" og "writers in exile".  Det knytter seg også en viss spenning til valg av ny, internasjonal president etter tsjekkiske Jiri Grusa.  To kandidater - fransk-libaneiskse Amin Maalouf og kanadiske John Ralston Saul - stiller til valg.

**Generalsekretær på observasjonsreise i India**I egenskap av styremedlem i radiostasjonen Voice of Tibet (VOT), deltok Norsk PENs generalsekretær på en observasjonsreise til India tidlig i september.  VOT er en norsk stiftelse med styre og daglig leder i Oslo, men redaksjonen opererer fra eksiltibetanernes indiske "hovedstad", Dharamsala.  Reisen bød på en unik anledning til å oppleve tibetansk kultur, blant annet under den 49. markeringen av eksiltibetanernes "Democracy Day" 2. september, den dagen man etablerte eksilparlamentet i Dharamsala.  I tillegg til møter med en entusiastisk og hardt arbeidende redaksjon som produserer daglige radioprogrammer på tibetansk og kinesisk.  Det ble også arrangert møter med Tibetan Center for Human Rights, Association of Tibetan Journalists og Tibetan PEN in Exile.  På det siste møtet ble det understreket av senterets nestleder hvor viktig det var med internasjonal støtte og solidaritet.  Det ble nevnt flere kjente eksempler der press fra International PEN og andre ytringsfrihets- og menneskerettighetsorganisasjoner har ført til løslatelse av fanger eller bedrede soningsforhold.